b'\n_START_ARTICLE_\nOptant\n_START_PARAGRAPH_\nOptirati, uveljaviti pravico izbire dr\xc5\xbeavljanstva ob spremembi mej dr\xc5\xbeavnega ozemlja._NEWLINE_Prebivalec pokrajine (optant), ki je po vojni pripadla drugi dr\xc5\xbeavi, ima po dogovoru med zainteresiranima dr\xc5\xbeavama po mednarodnemu pravu pravico optirati (lat. optare izbirati, \xc5\xbeeleti, izbrati med kakimi mo\xc5\xbenostmi)._NEWLINE_V novej\xc5\xa1i zgodovini najbolj znane primere optiranja predstavljajo Nemci iz Ju\xc5\xbene Tirolske, Kanalske doline in Ko\xc4\x8devarji, ki so se po sporazumu junija 1939 med Hitlerjem in Mussolinijem, izselili v nem\xc5\xa1ki rajh. Med optante spadajo tudi prebivalci po 1. svetovni vojni z rapalsko pogodbo priklju\xc4\x8denih delov Istre, Kvarnerja ter dela slovenskega Primorja, Kraljevini Italiji. V veliko manj\xc5\xa1em \xc5\xa1tevilu pa tudi tisti, ki so se po pari\xc5\xa1ki mirovni pogodbi 1947 in londonskem memorandumu izselili v Italijo in jih tam imenujejo ezuli (iz italijanskega esule [\xc3\xa8zule], ki pomeni izgnanec). Ezuli so v o\xc5\xbejem pomenu ozna\xc4\x8ditev za istrske prebivalce (okoli 220.000), ki so po kapitulaciji Italije in po koncu 2. svetovne vojne ob spodbudi italijanskih in jugoslovanskih oblasti optirali v Italijo. \xc5\xa0tevilni ezuli so se naselili v tr\xc5\xbea\xc5\xa1ki pokrajini. Po ukinitvi SFRJ se \xc4\x8dutijo upravi\xc4\x8dene, da od Slovenije zahtevajo vrnitev lastnine, ki so jo po vojni zapustili, ker se ne smatrajo za optante, temve\xc4\x8d za politi\xc4\x8dne pribe\xc5\xbenike iz jugoslovanskega re\xc5\xbeima.'